Beeld sê: Realisme nou gevra op Dag 11 van inperking | Netwerk24
Argieffoto van president Cyril Ramaphosa geneem voor die aankondiging van die inperking. Foto: GCIS
Dit bly, saam met grootskaalse toetsing vir die koronavirus, die beste bekende manier om die pandemie te stuit.
Plek-plek slaan ongeduld reeds uit onder mense en is die mate van avontuurlikheid van die eerste week of wat verby. Dit is te verstane.
’n Berig in Rapport gister dat die inperking in Suid-Afrika moontlik verleng kan word en selfs so lank as twee tot vier maande, het heelwat mense ontstel, blyk uit hul opmerkings op sosiale media.
Die berig is in pas met voorste wetenskaplikes se denke internasionaal. Uit vele se reaksie blyk nog ’n omvangryke ontkenning van die werklikheid.
Hopelik hoef Suid-Afrikaners nie ’n dag langer as wat nodig is in die situasie ingeperk te sit nie.
Maar ’n werklikheidsbesef is nodig dat daardie dag aangeskuif sal moet word as die oorwig van wetenskaplike feite daarop dui. Almal het nodig om hulself met ’n goeie skoot realisme te staal en voor te bly op die belangrikste kurwe: positiwiteit.
Kenmerke van die situasie in die land tans is: Pres. Cyril Ramaphosa se positiewe openbare impak op die situasie laat waarnemers reeds opmerk dat hy gerus meer in die openbaar kan verskyn en self praat oor die situasie.
Uitgesluit sy gesondheidsminister, dr. Zweli Mkhize, wat ook tot nou vertroue ingeboesem het, het ander kabinetslede grootliks uit hul diepte en soms selfs eienaardig voorgekom.
Die diskoers duur voort oor die omvang van regulasies, of sulke beperkings en uitgebreide magte aan die veiligheidsdienste werklik nodig is. Hieroor word daar verskil, maar die vrae moet in ’n demokrasie wel voortdurend gevra word.
Wanoptrede deur veiligheidsmagte wek steeds kommer.
Die monitering van selfoonnommers, om blootgestelde mense op te spoor, is rede tot ernstige kommer. Die aanstelling van oudregter Kate O’Regan om dit te monitor, is egter welkom. Sy het deur haar uitsprake in die konstitusionele hof die reg op privaatheid help versterk.
Suid-Afrika gaan nog straf getoets word as ’n gebreekte diensleweringstruktuur groter getalle siekes moet hanteer. Maar almal gaan moet hand bysit en oplossings bedink.
Meer oor: Koronavirus | Inperking | Hoofartikel